Firma under Bestseller tidobler bundlinjen : Nyheder om retail og detailhandel - Udvikling og tendenser om butik og detail
Onsdag den 23 november 2016 kl. 09:50 - Kilde: Børsen	- 0
Et af Anders Holch Povlsens selskaber under Bestseller kan præsentere et overvældende flot regnskab.
Det er sjældent, man ser en virksomhed præstere så forskelligt fra år til år, som tilfældet i år er med modekæden Vila. Kæden hører under Bestsellerkoncernen og har været igennem en større effektivisering, som i den grad kan ses på bundlinjen. Det skriver Børsen.
Vila A/S, som producerer og sælger tøj i egne butikker, har løftet bundlinjen fra 9 millioner kroner i 2014/2015 til 97 millioner kroner i 2015/2016.
Omsætningen er faldet en anelse og ender på 1,2 milliarder kroner. Driftresultatet og bundlinjen før skat er mere end firdoblet og lander på 128 millioner kroner.
Effektiviserer sig ud af krise
Bestseller mangler stadig at aflægge regnskab for 2015/2016. Sidste år øgede selskabet sin omsætning med et par milliarder til 21,8 milliarder kroner. Resultatet faldt dog med hele 40 procent fra 1,7 milliarder kroner til 1 milliard kroner.
- Rent teknisk ejes Vila af Bestseller og et andet af Anders Holchs personligt ejede selskaber, fordi Vila var det første selskab, han selv fik ansvaret for, inden han overtog topposten i den store familieejede modekoncern Bestseller, skriver Børsen.
Fremgangen på bundlinjen skyldes, at man i Vila er blevet bedre til at købe ind, og at man har valgt at have færre medarbejdere ansat. Omkostningerne til personale er reduceret med 20 millioner kroner, viser regnskabet. Børsen har ikke kunnet få en kommentar fra selskabets ledelse.